IZVEDBENA UREDBA KOMISIJE (EU) 2019/987

z dne 29. maja 2019

o spremembi Izvedbene uredbe (EU) št. 293/2012 glede spremljanja emisij CO2 iz novih lahkih gospodarskih vozil, homologiranih s postopkom večstopenjske homologacije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Unije za zmanjšanje emisij CO2 iz lahkih tovornih vozil (1) in zlasti prvega pododstavka člena 8(9) Uredbe,

ob upoštevanju naslednjega:

(1) Izvedbena uredba Komisije (EU) št. 293/2012 (2) od držav članic in proizvajalcev zahteva, da poročajo o nekaterih podatkih o registraciji novih lahkih gospodarskih vozil v skladu z Uredbo (EU) št. 510/2011.

(2) Novi evropski vozni cikel (NEDC) iz Uredbe Komisije (ES) št. 692/2008 (3) se bo s 1. septembrom 2019 nadomestil z novim regulativnim preskusnim postopkom za merjenje emisij CO2 in porabe goriva pri lahkih vozilih, tj. globalnim usklajenim preskusnim postopkom za lahka vozila (WLTP) iz Uredbe Komisije (EU) 2017/1151 (4). Navedena sprememba bo vplivala tudi na metodologijo za določanje emisij CO2 in porabe goriva pri vozilih kategorije N1, homologiranih s postopkom večstopenjske homologacije (v nadaljnjem besedilu: „vozila z večstopenjsko homologacijo“).

(3) V skladu z Uredbo (EU) št. 510/2011 se morajo specifične emisije CO2 iz vozila z večstopenjsko homologacijo dodeliti proizvajalcu osnovnega vozila. Da bi proizvajalec osnovnega vozila lahko učinkovito in dovolj zanesljivo načrtoval skladnost s svojimi specifičnimi cilji glede emisij CO2, metodologija zagotavlja, da so emisije CO2 in masa, dodeljene navedenemu proizvajalcu, znane v trenutku proizvodnje in prodaje osnovnega vozila, in ne šele takrat, ko proizvajalec na končni stopnji da dodelano vozilo na trg.

(4) Proizvajalec osnovnega vozila bi moral Komisiji sporočiti vhodne vrednosti, ki se uporabljajo za izračun interpolacije iz točke 1a.1 dela A Priloge II k Uredbi (EU) št. 510/2011, ter vrednosti emisij CO2 in mase pri nedodelanem osnovnem vozilu. Navedene vrednosti bi bilo treba uporabiti za izračun povprečnih specifičnih emisij proizvajalca osnovnega vozila in njegovega cilja specifičnih emisij.

(5) Proizvajalci nedodelanih osnovnih vozil, ki so bila prodana v predhodnem koledarskem letu z namenom, da jih dodela proizvajalec na drugi stopnji, bi morali podatke iz Priloge II k Uredbi (EU) št. 510/2011 predložiti v zbirko poslovnih podatkov Evropske agencije za okolje.

(6) Izvedbeno uredbo (EU) št. 293/2012 bi bilo zato treba ustrezno spremeniti.

(7) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 V členu 10 Izvedbene uredbe (EU) št. 293/2012 se dodata naslednja odstavka 3 in 4: „3. Proizvajalci za namen izračuna začasnega cilja specifičnih emisij in začasnih povprečnih specifičnih emisij CO2 ter za namen preverjanja vhodnih vrednosti, ki se uporabljajo v skladu s točko 1a.1 dela A Priloge II k Uredbi (EU) št. 510/2011, z elektronskim prenosom podatkov prenesejo v zbirko podatkov, ki jo upravlja Evropska agencija za okolje, podatke za vsako osnovno vozilo, za katero se uporablja večstopenjska homologacija in ki so ga prodali v Uniji v predhodnem koledarskem letu, kot je določeno v točki 1c dela A Priloge II k navedeni uredbi. Podatki se elektronsko prenesejo v zbirko podatkov, ki jo upravlja Evropska agencija za okolje. 4. Če proizvajalci ne predložijo podrobnih podatkov iz odstavka 3, se začasni cilj specifičnih emisij in začasne povprečne specifične emisije izračunajo na podlagi podrobnih podatkov, ki so jih predložile države članice.“

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 29. maja 2019 Za Komisijo Predsednik Jean-Claude JUNCKER

(1) UL L 145, 31.5.2011, str. 1.

(2) Izvedbena uredba Komisije (EU) št. 293/2012 z dne 3. aprila 2012 o spremljanju in nadzorovanju ter posredovanju podatkov o registraciji novih lahkih gospodarskih vozil v skladu z Uredbo (EU) št. 510/2011 Evropskega parlamenta in Sveta (UL L 98, 4.4.2012, str. 1).

(3) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(4) Uredba Komisije (EU) 2017/1151 z dne 1. junija 2017 o dopolnitvi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil, o spremembah Direktive 2007/46/ES Evropskega parlamenta in Sveta, Uredbe Komisije (ES) št. 692/2008 in Uredbe Komisije (EU) št. 1230/2012 ter o razveljavitvi Uredbe Komisije (ES) št. 692/2008 (UL L 175, 7.7.2017, str. 1).